b'\n_START_ARTICLE_\nBerliner Tageblatt\n_START_PARAGRAPH_\nBerliner Tageblatt sau BT a fost un ziar de limba german\xc4\x83 publicat \xc3\xaen Berlin din 1872 p\xc3\xa2n\xc4\x83 \xc3\xaen 1939. \xc3\x8empreun\xc4\x83 cu Frankfurter Zeitung, el a devenit unul dintre cele mai importante ziare liberale germane ale timpului s\xc4\x83u.\n_START_SECTION_\nIstoric\n_START_PARAGRAPH_\nBerliner Tageblatt a fost publicat pentru prima oar\xc4\x83 de c\xc4\x83tre Rudolf Mosse ca ziar publicitar pe 1 ianuarie 1872, dar s-a transformat apoi \xc3\xaentr-un ziar liberal. La 5 ianuarie 1919 redac\xc8\x9bia ziarului a fost ocupat\xc4\x83 pentru scurt timp de solda\xc8\x9bii unit\xc4\x83\xc8\x9bilor Freikorps \xc3\xaen perioada Revolu\xc8\x9biei Germane. Prin 1920, BT ajunsese un cotidian cu un tiraj de aproximativ 245.000 de exemplare._NEWLINE_\xc3\x8enainte de ascensiunea nazi\xc8\x99tilor la putere, la 30 ianuarie 1933, ziarul a fost deosebit de critic \xc8\x99i ostil fa\xc8\x9b\xc4\x83 de programul lor politic. Pe 3 martie 1933, dup\xc4\x83 incendierea Reichstagului, editorul Hans Lachmann-Mosse l-a concediat pe redactorul \xc8\x99ef Theodor Wolff din cauza criticilor pe care le-a adus guvernului nazist \xc8\x99i a str\xc4\x83mo\xc8\x99ilor s\xc4\x83i evrei. Wolff a fugit apoi \xc3\xaen regiunea Tirol din Austria, cu avionul._NEWLINE_Dup\xc4\x83 1933, guvernul nazist a preluat controlul ziarului (Gleichschaltung). Cu toate acestea, \xc3\xaen septembrie 1933, ministrul propagandei Joseph Goebbels i-a acordat permisiunea special\xc4\x83 de a nu fi obligat s\xc4\x83 tip\xc4\x83reasc\xc4\x83 propagand\xc4\x83 nazist\xc4\x83 cu scopul de a contribui pe plan interna\xc8\x9bional la crearea imaginii unei prese germane libere. Datorit\xc4\x83 primirii acestei asigur\xc4\x83ri, respectatul corespondent str\xc4\x83in Paul Scheffer a devenit editor la 1 aprilie 1934. El a fost primul jurnalist str\xc4\x83in c\xc4\x83ruia i s-a refuzat eliberarea unui permis de reintrare \xc3\xaen Uniunea Sovietic\xc4\x83 \xc3\xaen 1929 din cauza opiniei critice fa\xc8\x9b\xc4\x83 de Planul cincinal \xc8\x99i a previziunii foametei din Ucraina._NEWLINE_Timp de aproape doi ani, Scheffer a fost \xc3\xaenconjurat de absolven\xc8\x9bi de universitate cu min\xc8\x9bi deschise precum Margaret Boveri. Ea a scris \xc3\xaen 1960 c\xc4\x83 Scheffer \xe2\x80\x9ea fost ur\xc3\xa2t \xc3\xaenc\xc4\x83 de la \xc3\xaenceput de c\xc4\x83tre persoanele cu func\xc8\x9bii de conducere \xc3\xaen Ministerul Propagandei \xc8\x99i a fost p\xc4\x83strat \xc3\xaen func\xc8\x9bie \xc3\xaen primii ani ai regimului numai din cauza rela\xc8\x9biilor externe excelente pe care le avea\xe2\x80\x9d. Pozi\xc8\x9bia lui Scheffer a devenit ulterior de neconceput \xc8\x99i el a demisionat pe 31 decembrie 1936._NEWLINE_Ziarul a fost \xc3\xaenchis \xc3\xaen cele din urm\xc4\x83 de c\xc4\x83tre autorit\xc4\x83\xc8\x9bile naziste pe 31 ianuarie 1939.\n_START_SECTION_\nColaboratori\n_START_PARAGRAPH_\n\xc3\x8en perioada de 27 de ani (1906-1933) c\xc3\xa2t Theodor Wolff a fost redactor-\xc8\x99ef, BT a devenit cel mai influent ziar din Berlin. Wolff a atras elita jurnalismului german c\xc4\x83tre Berliner Tageblatt. Ernst Feder \xc8\x99i Rudolf Olden conduceau departamentul de politic\xc4\x83 intern\xc4\x83, \xc3\xaen timp ce Josef Schwab, Max Jordan \xc8\x99i Maximilian M\xc3\xbcller-Jabusch pe cel de politic\xc4\x83 extern\xc4\x83. Arthur Norden \xc8\x99i Felix Pinner erau responsabili cu articolele economice. Fred Hildenbrandt a condus sec\xc8\x9biunea de foiletoane din 1922 p\xc3\xa2n\xc4\x83 \xc3\xaen 1932. Printre colaboratorii obi\xc8\x99nui\xc8\x9bi cu foiletoane se num\xc4\x83rau Alfred Polgar, Fritz Mauthner, Kurt Tucholsky, Erich K\xc3\xa4stner, Otto Fulg \xc8\x99i Frank Thies. \xc8\x98eful sec\xc8\x9biunii de teatru era Alfred Kerr._NEWLINE_Din 1918 p\xc3\xa2n\xc4\x83 \xc3\xaen aprilie 1920, Kurt Tucholsky a contribuit cu 50 de articole la Berliner Tageblatt \xc3\xaen timp ce el era, de asemenea, redactor-\xc8\x99ef al revistei satirice Ulk, care a ap\xc4\x83rut s\xc4\x83pt\xc4\x83m\xc3\xa2nal \xc3\xaentre 1913 \xc8\x99i 1933. Romanul s\xc4\x83u Schloss Gripsholm (inspirat de Castelul Gripsholm) a ap\xc4\x83rut \xc3\xaen BT \xc3\xaen perioada 20 martie - 26 aprilie 1931. Alfred Eisenstaedt a fost unul dintre fotografii ziarului._NEWLINE_Erich Everth a transmis coresponden\xc8\x9be de la Viena pentru BT \xc3\xaen 1924. Ca succesor al lui Leopold Schmidt, Alfred Einstein a fost critic muzical din septembrie 1927 p\xc3\xa2n\xc4\x83 \xc3\xaen august 1933. \xc8\x98eful Biroului Central European, cu sediul la Viena, \xc3\xaen perioada 1927-1933 a fost Heinrich Eduard Jacob. \xc3\x8en aceast\xc4\x83 perioad\xc4\x83, Jacob a avut aproximativ 1.000 de contribu\xc8\x9bii. Din cauza faptului c\xc4\x83 era un adversar al nazi\xc8\x99tilor austrieci, Jacob a fost \xc3\xaenchis la lag\xc4\x83rul de concentrare Dachau, dup\xc4\x83 Anschluss-ul din 1938._NEWLINE_BT a publicat separat suplimente s\xc4\x83pt\xc4\x83m\xc3\xa2nale, distribuite ca parte a ziarului. O parte dintre acestea precum \xe2\x80\x9eTechnische Rundschau\xe2\x80\x9d, un supliment s\xc4\x83pt\xc4\x83m\xc3\xa2nal ce prezenta tendin\xc8\x9bele din domeniul tehnologiei, \xc8\x99i sec\xc8\x9biunile \xe2\x80\x9eHaus, Hof und Garten\xe2\x80\x9d (Cas\xc4\x83 \xc8\x99i Gr\xc4\x83din\xc4\x83) au fost editate de c\xc4\x83tre Rudolf Jonas. Jonas a fost redactor din 1929 p\xc3\xa2n\xc4\x83 \xc3\xaen 1932 \xc8\x99i a devenit mai t\xc3\xa2rziu redactor al revistei Das Theater.'